Uredba Sveta (ES) št. 931/2003

z dne 26. maja 2003

o spremembi protidampinških ukrepov, uvedenih z Uredbo (ES) št. 1011/2002, pri uvozu aktivnega oglja v prahu s poreklom iz Ljudske republike Kitajske

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dumpinškemu uvozu iz držav, ki niso članice Evropske skupnosti [1] in zlasti člena 11(3) Uredbe,

ob upoštevanju predloga Komisije, predloženega po posvetovanju s Svetovalnim odborom,

ob upoštevanju naslednjega:

A. POSTOPEK

1. Veljavni ukrepi

(1) Junija 2002 je Svet z Uredbo (ES) št. 1011/2002 [2] uvedel dokončne protidampinške dajatve za uvoz aktivnega oglja v prahu (PAC) s poreklom iz Ljudske republike Kitajske (LRK). Dajatve so bile v obliki posebne dajatve.

2. Začetek

(2) Komisija je 29. oktobra 2002 v obvestilu (obvestilo o začetku), objavljenem v Uradnem listu Evropskih skupnosti [3], napovedala začetek delnega vmesnega pregleda protidampinških ukrepov, ki se uporabljajo pri uvozu PAC s poreklom iz LRK v Skupnost.

(3) Pregled se je sprožil na pobudo Komisije, da bi preučila primernost oblike veljavnih ukrepov. Sedanji ukrep, in sicer dajatev v obliki posebne dajatve, ne ustreza primerom, kadar se uvoženo blago poškoduje še pred vstopom v prosti promet.

3. Preiskava

(4) Komisija je o začetku postopka uradno seznanila proizvajalce – izvoznike, uvoznike in uporabnike, za katere je vedela, da jih to zadeva, ter njihova združenja, predstavnike zadevne države izvoznice in proizvajalce v Skupnosti. Zainteresirane stranke so imele možnost, da pisno izrazijo svoja stališča in zahtevajo zaslišanje v roku, določenem v obvestilu o začetku.

(5) Številni proizvajalci – izvozniki v zadevni državi ter tudi proizvajalci in uvozniki/trgovci v Skupnosti so pisno izrazili svoja stališča. Vse stranke, ki so zahtevale zaslišanje v določenem roku in to dokazale s posebnimi razlogi, jim je bilo to omogočeno.

(6) Komisija je zbrala in preverila vse informacije, za katere je menila, da so potrebne za ugotavljanje primernosti oblike veljavnih ukrepov.

B. RAZULTATI PREISKAVE

(7) Člen 145 Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [4] predvideva za ugotavljanje carinske vrednosti porazdelitev dejansko plačane ali plačljive cene, kadar se blago poškoduje pred vstopom v prosti promet. V takšnih primerih se carinska vrednost zmanjša za odstotek, ki ustreza porazdelitvi dejansko plačane ali plačljive cene.

(8) Da bi se izognili čezmernemu znesku, obračunanemu za protidampinško dajatev, je treba za poškodovano blago zmanjšati posebno dajatev za odstotek, ki ustreza porazdelitvi dejansko plačane ali plačljive cene.

(9) Nobena zainteresirana stranka ni predložila utemeljenih pripomb ali argumentov zoper ta predlog.

(10) V odsotnosti kakršnega koli utemeljenega argumenta zainteresiranih strank, če se blago poškoduje pred vstopom v prosti promet, in je dejansko plačana ali plačljiva cena tako porazdeljena za ugotavljanje carinske vrednosti, se zato zaključi, da se posebna dajatev zmanjša za odstotek, ki ustreza porazdelitvi dejansko plačane ali plačljive cene –

SPREJEL NASLEDNJO UREDBO:

Člen 1

V Člen 1 Uredbe (ES) št. 1011/2002 se doda naslednji odstavek:

"3. Če se blago poškoduje pred vstopom v prosti promet in je dejansko plačana ali plačljiva cena tako porazdeljena za ugotavljanje carinske vrednosti v skladu s členom 145 Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [5], se znesek protidampinške dajatve, izračunan na podlagi zgoraj določenih zneskov, zmanjša za odstotek, ki ustreza porazdelitvi dejansko plačane ali plačljive cene."

Člen 2

Ta uredba začne veljati dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, 26. maja 2003

Za Svet

Predsednik

G. Drys

[1] UL L 56, 6.3.1996, str. 1. Uredba, nazadnje spremenjena z Uredbo (ES) št. 1972/2002 (UL L 305, 7.11.2002, str. 1).

[2] UL L 155, 14.6.2002, str. 1.

[3] UL C 262, 29.10.2002, str. 2.

[4] UL L 253, 11.10.1993, str. 1. Uredba, nazadnje spremenjena z Uredbo (ES) št. 444/2002 (UL L 68, 12.3.2002, str. 11).

[5] UL L 253, 11.10.1993, str. 1. Uredba, nazadnje spremenjena z Uredbo (ES) št. 444/2002 (UL L 68, 12.3.2002, str. 11).

--------------------------------------------------